Habibur-Rahman Shakir

Habibur-Rahman Shakir (حَبِيْبُ الرَّحْمَان شَاكِر, myös Habiburrahman - ven. Хабибуррахман Шакир(ов), tat. Xäbibraxmän Şakir, Хәбибрахмән Шакир; 10. joulukuuta 1903 - 18. huhtikuuta 1975) oli volganturkkilainen (tataari) imaami, teologi, toimittaja ja julkaisija. Aloittaessaan imaamin työt Tampereen yhteisön keskuudessa hän muutti Suomeen vuonna 1947. Shakir oli arvostettu hahmo uskonnollisessa maailmassa; hän muun muassa opetti myöhemmin Pakistanin presidenttinä toiminutta Zulfikar Ali Bhuttoa sekä suoritti pyhiinvaelluksen Mekkaan Saudi-Arabian kutsuvieraana. Myös Shakirin vaimo Bibi-Rehana tunnettiin valistuneena muslimina.

Biografia 
Häbibrahmän Şakir, eli Habibur-Rahman Shakir (حَبِيْبُ الرَّحْمَان شَاكِر) syntyi Venäjän keisarikunnassa, 10. joulukuuta 1903. Hänen tarkasta syntymäpaikasta ei ole täysin varmaa tietoa, mutta sen on epäilty olevan Tatarstanin Bolgarin kaupunki. Syynä epäilykselle on Shakirin käyttämä titteli imaamina, "al-Bulgari", jonka uskotaan viittaavan synnyinpaikkaan. Jotkut bolgaristit puolestaan uskovat kyseisen tittelin käyttäjien tietoisesti viittaavan sillä muinaiseen Volgan Bulgariaan. Shakirin synnynpaikaksi on oletettu myös Tatarstanin pääkaupunki, Kazan.

Shakir opiskeli nuoruusvuosinaan teologiaa noin kymmenen vuoden ajan muun muassa Buharassa, Venäjän Keski-Aasiassa. Venäjän vallankumouksen aikoihin, Shakir pakeni Kabuliin. Siellä hän avioitui Bibi-Rehana Veliullan kanssa. 

Ennen Suomeen tuloaan, Shakir toimi imaamina ainakin Peshawarissa. Vuonna 1942, hän jatkoi uskonnollisia töitään Bombayssa. Siellä, yksi Shakirin oppilaista oli tuleva Pakistanin presidentti Zulfikar Ali Bhutto. Teologi Musa Carullah Bigin suosittelemana Shakir kutsuttiin imaamiksi Tampereelle vuonna 1947.

Shakir toimi Suomessa imaamin töiden lisäksi toimittajana ja julkaisijana. Vuonna 1949, hän alkoi julkaista kerran kuussa ilmestyvää lehteä nimeltään "Finlandiye Islam Mücellesi" (myöh. Islam Mecellesı). Paikallisen tataariyhteisön lisäksi sitä luettiin ulkomailla. Shakir julkaisi myös muun muassa kauppias Semiulla Wafinin kanssa teoksen "Din derésleré ve Islam tarihçesé" (1962) ja muutaman vuoden kuluttua ystävänsä taiteilija Aysa Hakimcanin kanssa vihkosen tataarirunoilija Abdulla Tukaista. Shakir myös itse kirjoitti runoja. Hänen tiedetään lisäksi tutkiensa jonkin verran kyseisiä aiheita näytelmäkirjallisuuden kautta. Melodraamassa nimeltään "Niyaz beynin mirasi", Shakir tuo esiin päähahmon kautta koulutuksen ja anteliaisuuden tärkeyden. Teos ottaa myös kantaa fatalismiin ja vapaaseen tahtoon.

Shakir oli islamilaisena teologina arvostettu jo ennen tuloansa Suomeen. Hänen luokseen tuli ihmisiä, joilla oli uskontoon liittyviä kysymyksiä, välillä ulkomailta asti. Shakirin laajaa kirjastoa käytettiin myös tarvitessa hyödyksi. Shakir osasi tataarin kielen lisäksi turkkia, arabiaa, urdua ja farsia.

Myös Shakirin vaimo Bibi-Rehana (Bibiräyhanä)oli valistunut muslimi. Hän auttoi etenkin tataariyhteisön naisia islamin uskon asioissa. Bibi-Rehana oli tunnetun imaamin Şemsullah Veliullan tytär. Imaami-Şemsullah (Şämsulla Wäliulla) julkaisi elämänsä aikana 30 uskonnollista teosta, joita painettiin Kazanissa.

Habibur-Rahman suoritti vaimonsa Bibi-Rehanan kanssa Saudi-Arabian kutsumana vieraana pyhiinvaellusmatkan Mekkaan vuonna 1972. He tapasivat Saudi-Arabian kuninkaan Faisal  I:n matkan aikana. Shakir kuoli 18. huhtikuuta 1975. Hänet on vaimonsa kanssa haudattu Helsingin Islamilaiselle hautausmaalle.

Tataarin kielen opettaja Hamide Çaydam on Shakirin tytär.

Julkaisuja/toimituksia

 Finlandiyä İslām Mäğälläse (1949, julk. Shakir / toim. Fatih Arat)  

 Törek ïruģlarï (1950, julk. Shakir & Zuhur Tahir)  

 Islam mecellesı (1950-1951, toim. Shakir / julk. Ymär Sali) 
Din derésleré ve Islam tarihçesé (1962, toim. Shakir / julk. Semiulla Wafin) 
Abdulla Tukay (1966, toim. Shakir / julk. Aysa Hakimcan) 
 Šarä'it al-īmān (1966, toim. Shakir / julk. Hadice Arifulla)

Lähteet 

 Baibulat, Muazzez: Tampereen Islamilainen Seurakunta: juuret ja historia. Gummerus Kirjapaino Oy, 2004..
Bedretdin, Kadriye (toim.): Tugan Tel: Kirjoituksia Suomen Tataareista. Suomen Itämainen Seura, 2011..

Aiheesta muualla 
 Татарский имам Хабибурахман Шакир: как учитель будущего президента Пакистана оказался в Стране тысячи озер
 Хабибурахман Шакир: тернистый путь в страну тысячи озер
 Хабибуррахман Шакир: тернистый путь в страну тысячи озер. Часть 2

Viitteet 

Suomen tataarit
Imaamit
Teologit
Islamilainen teologia